Gita Mehta

Gita Mehta (født 12. desember 1943 i Dehli, død 16. september 2023) var en indisk-amerikansk forfatter og dokumentarfilmskaper. Hun het Gita Patnaik før hun giftet seg. Som journalist og dokumentarfilmerskap dekket hun ofte krig og konflikter, derunder den bangladeshiske frigjøringskrigen i 1971. Som forfatter ga hun ut fem bøker, som ble oversatt til 21 språk. I sitt arbeid tok hun for seg deler av den indiske hverdagen, og tok sikte på å tolke landet for et hovedsakelig vestlig publikum.

Hennes novellesamling A River Sutra (1993) ble utgitt på norsk i 1994 med tittelen Stillheten mellom tonene.

Bakgrunn og oppvekst 
Hennes foreldre het Gyan og Biju Patnaik. Hennes far Biju Patnaik var en indisk uavhengighetsaktivist og etter at India ble selvstendig ble han leder for delstatsregjeringen i delstaten som nå heterOdisha, og da var kjent som Orissa. Gita Mehtas yngre bror Naveen Patnaik ble regjeringsleder i delstaten Odisha i 2000, og har blitt gjenvalgt fem ganger – senest for perioden 2019–2024.

Faren hadde blitt satt i fengsel for sin deltagelse i den indiske uavhengighetsbevegelsen bare to uker etter at Gita ble født. Hun ble sendt på internatskole da hun var bare tre år gammel, og erklærte selv at årsaken var at hennes mor hadde hendene fulle med å forsøke å få faren løslatt. Etter skolegang i India studerte hun ved Girton College i Cambridge i Storbritannia.

Karriere 
Mehta produserte og regisserte dokumentarfilmer for ulike britiske, europeiske og amerikanske fjernsynskanaler. Fra 1970 til 1971 var hun krigsreporter for det amerikanske TV-nettverket NBC. Dokumentarfilmen Dateline Bangladesh, der hun dokumenterte den bangladeshiske frigjøringskrigen i 1971, ble vist på kino både i India og andre deler av verden.

I 1979 ga Mehta ut sin første bok, Karma Cola. Der gikk hun hardt ut mot folk i Vesten som trodde de kunne få umiddelbar åndelig oppvåkning ved å reise til India og finne seg en guru. Hennes neste utgivelse var et skjønnlitterært verk; romanen Raj (1989) handler om en kvinne som er prinsesse i to indiske fyrstedømmer. I 1993 ga hun ut novellesamlingen A River Sutra der hun tolket livet i India for et vestlig publikum. Novellene trakk linjer mellom historier fra indisk mytologi og livet i det moderne India, og den indiske elven Narmada var gjennomgangstemaet i alle novellene. I 1997 ga hun ut essaysamlingen Snakes and Ladders, som også handler om India og livet der. Essaysamlingen kom ut i forbindelse med at India feiret 50-årsdagen for sin uavhengighet.

Mehtas bøker har blitt oversatt til 21 språk, og har vært bestselgere i Europa, USA og India. Hele forfatterskapet dreier seg stort om Indias kultur og historie, og om hvordan denne kulturen og historien har blitt fremstilt eller oppfattet i Vesten. I et intervju med Publishers Weekly kommenterte Mehta sitt forfatterskap slik: "Jeg ønsket å gjøre det moderne India tilgjengelig for folk i Vesten og for en hel generasjon indere som ikke har noen anelse om hva som skjedde 25 år før de ble født".

I 2019 ble Mehta tildelt den høythengende indiske prisen Padma Shri, men hun takket nei og sa at "tidspunktet for prisen kan misforstås" som referanse til det kommende parlamentsvalget.

Privatliv 
I 1965 giftet hun seg med Sonny Mehta, som tidligere hadde vært øverste sjef for forlaget Alfred A. Knopf. De hadde truffet hverandre da de begge studerte i Cambridge. Sammen hadde de sønnen Aditya Singh Mehta. Sonny Mehta døde i 2019.

Gita Mehta bodde dels i New York City, dels i London og dels i New Delhi. 

Hun døde i sitt hjem i Delhi den 16. september 2023, 80 år gammel.

Verker 

 1979: Karma Cola, Simon & Schuster
 1989: Raj, ISBN  978-0-671-43248-5
 1993: A River Sutra (noveller), ISBN  978-09-951594-4 – oversatt til norsk av Kari og Kjell Risvik med tittelen Stillheten mellom tonene (1994), J.W. Cappelens Forlag
 1997: Snakes and Ladders: Glimpses of Modern India, London: Secker & Warburg, ISBN 0-436-20417-7
 2006: Eternal Ganesha: From Birth to Rebirth, Thames & Hudson

Referanser

Eksterne lenker 
  Bio-bibliographical Information
 
 

Indiske forfattere
Filmregissører